Þórólfur Guðnason sóttvarnarlæknir leggur líklega til hertar aðgerðir til stjórnvalda fyrir helgi vegna þungrar stöðu faraldursins. Takmarkið sé að ná daglegum fjölda smit niður 500 og flest bendi til að núgildandi reglugerð dugi ekki til að ná því marki.
1.135 kórónuveirusmit greindust innanlands í gær, sem er svipaður fjöldi og í fyrradag. Þar af voru 60 smit greind á landamærunum. Spálíkön gera ráð fyrir að smitfjöldi verði um og yfir þúsund næstu daga.
Fjölgar um sex á Landspítala milli daga. 45 sjúklingar liggja nú á Landspítala með COVID-19. Sjö eru á gjörgæslu, fjórir þeirra í öndunarvél. Neyðarstig Almannavarna var virkjað í gær, vegna álags á innviði, þá sér í lagi á Landspítala. Þetta er í fjórða skipti sem neyðarstigi Almannavarna er lýst yfir í faraldrinum.
Þórólfur hefur ekki lagt til hertar aðgerðir, en segir það líklegt að hann leggi slíkt til við heilbrigðisráðherra fyrir helgi. Hann segist binda vonir við að góð þátttaka í örvunarbólusetningum og hertar aðgerðir gætu náð smitunum undir 500 á dag. Hann hvetur fullorðna til þess að láta bólusetja sig og börn sín. Hann ítrekar að veikindi vegna bólusetningar séu margfalt ólíklegri en veikindi af völdum kórónuveiru smits.